b'\n_START_ARTICLE_\nPloging\n_START_SECTION_\nTeori\n_START_PARAGRAPH_\nPloging inng\xc3\xa5r sammen med \xc3\xa5 sitte i hocke og den enda mer sammenkr\xc3\xb8pne \xc2\xabeggestillingen\xc2\xbb i kategorien utforteknikker innen langrennssporten, men skiller seg fra \xc3\xb8vrige ved at den er ment \xc3\xa5 redusere farten istedenfor \xc3\xa5 optimalisere eller \xc3\xb8ke fremdrift. Derfor omtales ploging gjerne av teoretikere som en \xc2\xabdestruktiv\xc2\xbb teknikk, i motsetning til teknikker som skaper fremdrift, som omtales som \xc2\xabkonstruktive\xc2\xbb teknikker.\n_START_SECTION_\nUnders\xc3\xb8kelser\n_START_PARAGRAPH_\nAdferdsforskere har foretatt to unders\xc3\xb8kelser om hvorfor skil\xc3\xb8pere ploger: en studie ble utf\xc3\xb8rt ved \xc3\xa5 granske TV-bilder fra 50 og 30 km fellesstart i OL i Vancouver; den andre studien ble utf\xc3\xb8rt av observat\xc3\xb8rer utplasset p\xc3\xa5 toppen av \xc2\xabSlaktern\xc2\xbb ved Blankvann i Nordmarka. Den f\xc3\xb8rste studien viste at eliteut\xc3\xb8verne, selv om de opererte i til dels sv\xc3\xa6rt tette felt i h\xc3\xb8y fart, kun ploget hvor det var hensiktsmessig (taktisk) \xc3\xa5 redusere farten, og heller valgte \xc3\xa5 styre unna hindringer gjennom raskere konstruktive teknikker. Studien viste videre at plogingstakten var noe h\xc3\xb8yere hos damel\xc3\xb8perne, men bare blant de bakerst i feltet._NEWLINE_\xc2\xabNordmarksstudien\xc2\xbb viste en langt h\xc3\xb8yere grad av ploging, selv blant skil\xc3\xb8pere med uhindret ferdsel. P\xc3\xa5 bakgrunn av disse studiene konkluderte forskerne med at inntil 60\xc2\xa0% av all ploging skyldes manglende skiferdigheter (ettersom ploging nesten ikke forekom blant elitel\xc3\xb8perne), at 35\xc2\xa0% av all ploging skyldes forsiktighet (basert p\xc3\xa5 at enkelte av de d\xc3\xa5rligste damel\xc3\xb8perne, ogs\xc3\xa5 blant elitel\xc3\xb8perne, valgte \xc3\xa5 ploge un\xc3\xb8dig), at 4\xc2\xa0% av ploging skyldes taktiske eller famili\xc3\xa6re hensyn, og at kun 1\xc2\xa0% av all ploging er n\xc3\xb8dvendig._NEWLINE_Nord-Amerikanske psykologer, som har hatt mulighet til \xc3\xa5 sammenligne vinnerinstinkt og skiferdigheter blant studenter, har basert p\xc3\xa5 en unders\xc3\xb8kelse utf\xc3\xb8rt i lett terreng, lansert en teori om at ploging kan v\xc3\xa6re et tegn p\xc3\xa5 manglende vinnervilje.\n_START_SECTION_\nPloging i Marka\n_START_PARAGRAPH_\nSkiforeningen har siden sent p\xc3\xa5 1990-tallet unnlatt \xc3\xa5 sette spor i enkelte utforbakker i Marka. Form\xc3\xa5let har ganske sikkert v\xc3\xa6rt \xc3\xa5 \xc3\xb8ke sikkerheten ved \xc3\xa5 gj\xc3\xb8re det lettere \xc3\xa5 ploge. Hensikten er god, men enkelte vil hevde at foreningen dessverre bruker dette virkemiddelet for ofte; ettersom mange opplever en bakke uten spor n\xc3\xa6rmest som et p\xc3\xa5bud om \xc3\xa5 senke farten, ploger mange ofte i bakker hvor det ville v\xc3\xa6rt tilstrekkelig \xc3\xa5 unnlate \xc3\xa5 sette seg i hocke. L\xc3\xb8ypenettet blir derfor opp-ploget i altfor stor grad, noe som medf\xc3\xb8rer \xc3\xb8kt faregrad, og ikke mindre._NEWLINE_Ploging har ogs\xc3\xa5 den uheldige effekt p\xc3\xa5 l\xc3\xb8ypene at sn\xc3\xb8en skyfles til side og, ved gjentatt ploging, etterlater sn\xc3\xb8fonner som er vanskelige \xc3\xa5 styre i i utkanten av sporet, og et sv\xc3\xa6rt tynt til ikke-eksisterende sn\xc3\xb8- eller is-lag i midten av sporet. Selv om ploging kan oppleves trygt for den indviduelle ploger, vil plogeren kunne skape farligere situasjoner for den som kommer etter seg; er f\xc3\xb8rst sporet ploget opp til det ugjenkjennelige, vil det ogs\xc3\xa5 v\xc3\xa6re vanskelig \xc3\xa5 foreta en br\xc3\xa5stopp i form av full skrens. Plogeren b\xc3\xb8r derfor fors\xc3\xb8ke \xc3\xa5 ploge i utkanten av sporet, og ikke i midten, slik at sn\xc3\xb8en skyfles inn i og ikke ut av l\xc3\xb8ypen._NEWLINE_Det m\xc3\xa5 imidlertid ikke v\xc3\xa6re tvil om at enhver skil\xc3\xb8per st\xc3\xa5r fritt til \xc3\xa5 ploge n\xc3\xa5r den m\xc3\xa5tte \xc3\xb8nske.'